A választás s a pótadó
A választás lezajlott,
Elült a vész, a zaj.
Van egyfelől sötét gyász,
Másrészről diadal.

Az éljen és az abcúg
Megint nyugodni tér
S az önjelölt kibújni
Nem merne semmiért.

A fönséges, letisztelt,
Becézett szavazó
A mámort most alussza ─
Nem kell neki a szó.

Hisz gyomrát megfeküdte
A szó- s betűcsömör,
Öt éven át pihenni
Míly isteni gyönyör!

Öt évig nem törődni
A hon bajával, óh! ─
Csak várni, míly magasra
Dagad a pótadó.
Versek